飛加拿大登台 行程超趕 龔嘉欣劉佩玥咇時間做模特兒
藝人龔嘉欣與張振朗主演的無綫劇集《靈戲逼人》雖然去年播畢,但這對CP人氣未減,日前再出動搵真銀,並聯同劉佩玥(Moon)及馬貫東飛到加拿大做騷,惟行程緊迫,4日內先後去多倫多及溫哥華,他們同聲表示未及適應時差已要打道回府,不過眾人亦捉緊機會四出打卡,張振朗及馬貫東更化身專業攝影師,為兩位靚女拍下不少靚相。
張振朗望CP繼續吸金
嘉欣直言今次來去匆匆,但沒想過繼馬來西亞及內地後,加拿大觀眾也喜歡「靈戲CP」:「因為套劇,真係接咗好多同振朗嘅工作,呢個環境有工作已經好好,其實有好多觀眾追問幾時開續集,希望之後繼續以呢對CP有好多合作啦!」她指留加期間,有幸觀賞到櫻花盛放:「我當然把握機會影相,振朗同馬貫東影相真係好靚,好放心交畀佢哋影。」張振朗亦表示開心與嘉欣齊齊搵真銀:「希望愈來愈多,開埋續集就最好,今次輪到我做鬼。」
而忙拍新劇的Moon透露近一個星期非常充實:「首先飛馬來西亞出席珠寶活動,留唔夠24小時返嚟,拍劇之後就飛加拿大,超趕。好開心同到3位好拍檔一齊做騷,加上觀眾熱情,令我好開心同溫暖,就算攰啲都值得。」至於被喻為「執相大師」的馬貫東:「加拿大真係風景優美,都好容易影,加埋佢哋又靚仔靚女,冇得頂呀!」
本文連結 : https://orientaldaily.on.cc/content/娛樂/odn-20240425-0425_00282_061/飛加拿大登台-行程超趕--龔嘉欣劉佩玥咇時間做模特兒